## La secretària autonòmica de Turisme participa en la inauguració del XXVI Congrés Internacional de Turisme Universitat-Empresa de l'UJI

*** Cristina Moreno assenyala que el lema d'enguany, ‘L'experiència turística com a clau de l'èxit’, “ressona en l'estratègia que estem seguint des de la Generalitat”**

La secretària autonòmica de Turisme, Cristina Moreno, ha inaugurat este dimecres el XXVI Congrés Internacional de Turisme Universitat-Empresa que acull la Universitat Jaume I de Castelló i que té com a lema 'L'experiència turística com a clau de l'èxit'.

Cristina Moreno ha assenyalat que “este congrés és una oportunitat per a compartir coneixements i aprendre de les experiències dels altres, i espere que les discussions i col·laboracions que sorgisquen ací, ens ajuden a continuar avançant en la direcció correcta”.

La secretària autonòmica ha remarcat que el lema d'enguany, 'L'experiència turística com a clau de l'èxit', “ressona en l'estratègia que estem seguint des de la Generalitat”, i ha recordat que “des de Turisme estem a l'avantguarda d'esta tendència, impulsant l'estratègia de CreaTurisme”, que ha involucrat ja més de 1.000 empreses de productes turístics, “amb l'objectiu de transformar els nostres recursos en una oferta professional i atractiva per als mercats”.

Moreno també ha subratllat que “no podem abordar el turisme experiencial sense tindre en compte la sostenibilitat” i en esta línia ha assenyalat que “la preservació del nostre entorn i la promoció de pràctiques turístiques sostenibles són fonamentals per a garantir un futur pròsper en la indústria turística”, per això, ha recalcat que la sostenibilitat “és des d'ara mateix el camí que cal seguir, tant per les destinacions, com per les empreses turístiques”.

La secretària autonòmica de Turisme també ha assenyalat que des de la Generalitat “hem d'orientar els esforços cap a models de qualitat certificats que ens dirigisquen cap a l'excel·lència turística”, a més d'impulsar el turisme sostenible a través de la “promoció de pràctiques responsables i la sensibilització sobre la importància de preservar els nostres recursos naturals”.

Moreno ha participat en la inauguració juntament amb la rectora de la Universitat Jaume I, Eva Alcón; l'alcaldessa de Castelló de la Plana, Begoña Carrasco; el vicepresident segon de la Diputació Provincial de Castelló, Andrés Martínez; el president executiu FUE-UJI, Carlos Cabrera; el president d'honor de la FUE-UJI, Rafael Benavent; i el director del Congrés de Turisme Universitat Empresa, Rafael Lapiedra.

El Congrés Internacional de Turisme Universitat-Empresa se celebra de manera anual i ininterrompuda des de 1998 a les instal·lacions de la Universitat Jaume I. S'hi pretén analitzar les últimes tendències i oportunitats en el turisme d'experiències, una indústria que cada vegada cobra més rellevància a tot el món.

Fecha: 25/10/2023